જ્યારે કોઈ ઍડમાં મૉડલ મોટા બાથટબમાં સાબુથી સ્નાન કરતી દેખાય છે ત્યારે આપણને એ સાબુ લેવાનું મન થઈ આવે છે, કારણ કે એ સાબુ એટલી સારી રીતે તેઓ પ્રેઝન્ટ કરે છે કે એ લેવા માટે આપણે લલચાઈ જઈએ છીએ. જોકે આપણી આ લાલચ ક્યાંક આપણા માટે મુસીબત પણ ઊભી કરી શકે છે, કેમ કે ઍડમાં દેખાડેલો સાબુ આપણને સૂટ થાય એ જરૂરી નથી; કારણ કે જેમ ફેસવૉશ કે પછી કોઈ પણ ક્રીમ તમારી સ્કિન-ટાઇપ પ્રમાણે મળે છે એમ સાબુ પણ તમારી સ્કિન-ટાઇપ પ્રમાણે મળે છે. ડર્મેટોલૉજિસ્ટ ડૉ. માધુરી અગ્રવાલ કહે છે, ‘દરેક સ્કિન માટે સાબુ અલગ- અલગ હોય છે. આપણી સ્કિનનું જે pH લેવલ છે એ ૫.૫ ટકા છે જે નૉર્મલ સાબુનું નથી હોતું. એટલે જો તમે તમારી સ્કિન-ટાઇપના હિસાબે સાબુ નહીં વાપરો તો તમારી સ્કિનનું pH લેવલ ઉપર-નીચે થઈ શકે છે. એટલે તમારી સ્કિનનું અને તમારા સાબુનું pH લેવલ મૅચ થવું જોઈએ.’